การประกอบธุรกิจของแต่ละสายผลิตภัณฑ์

1. ลักษณะผลิตภัณฑ์และบริการ

[][][]

[][][][][][][][]

ผลิตภัณฑ์หลักของบริษัท คือ

-   ยางแผ่นรมควัน (Rib Smoked Sheet หรือ RSS) ซึ่งแยกได้เป็น 4 ประเภท คือ
    ยางแผ่นรมควันชั้น 2, ชั้น 3, ชั้น 4, ชั้น 5 โดยการแบ่งเกรดนั้น
    จะใช้คุณภาพของยางแต่ละแผ่นเป็นเกณฑ์
    ยางแผ่นรมควันที่ผลิตได้นี้จะใช้เป็นวัตถุดิบในการผลิตสินค้าอื่น ๆ ต่อไป เช่น ยางล้อรถยนต์
    สายพาน ท่อน้ำ รองเท้า อะไหล่รถยนต์ ฯลฯ

-   ยางแท่ง (Block Rubber) แบ่งเป็น 3 ประเภทใหญ่ๆ คือ STR20, STR 10 และSIR 20
    เป็นผลิตภัณฑ์ที่ใช้เป็นวัตถุดิบในการผลิตสินค้าอื่นๆ เช่นเดียวกับยางแผ่นรมควัน กล่าวคือ
    อุตสาหกรรมยางล้อรถยนต์เป็นผู้ใช้รายใหญ่ คุณสมบัติของยางแท่ง STR 20
    โดยทั่วไปสามารถใช้ทดแทนกันได้กับยางแผ่นรมควัน ชั้น 3

-   น้ำยางข้น (Concentrated Latex) ซึ่งมีความเข้มข้น 60%
    น้ำยางข้นที่ผลิตได้จะใช้เป็นวัตถุดิบในการผลิตสินค้าอื่นๆ ต่อไป เช่น ถุงมือยาง ถุงยางอนามัย
    ยางยืด เป็นต้น

ผลิตภัณฑ์หลักประเภทยางแผ่น และ ยางแท่งของบริษัทมีลักษณะเป็น Semi-raw Material
เพื่อใช้เป็นวัตถุดิบ ในการผลิตเป็นสินค้าสำเร็จรูปอีกต่อหนึ่ง
ความต้องการส่วนใหญ่มาจากผู้ผลิตยางล้อรถยนต์ ซึ่งขึ้นอยู่กับเศรษฐกิจโลก และ
กำลังซื้อของประชาชน ต่อรถยนต์และรถที่ใช้ในเชิงพาณิชย์ ส่วนของน้ำยางข้น
เนื่องจากผู้ใช้หลักได้แก่ผู้ผลิตถุงมือยาง ถุงยางอนามัย และยางยืด
ความต้องการยังคงมีอัตราการเติบโตที่ดี
เนื่องจากผู้บริโภคมีแนวโน้มที่จะใช้ผลิตภัณฑ์ดังกล่าวมากขึ้นเรื่อยๆ
ทำให้ความต้องการของผลิตภัณฑ์ยางธรรมชาติมีมากขึ้นไปด้วย
อย่างไรก็ตามผลผลิตยางธรรมชาติจะมีลักษณะเป็นไปตามฤดูกาล
กล่าวคือในช่วงเดือนมีนาคมถึงพฤษภาคมจะเป็นช่วงที่ผลผลิตยางธรรมชาติลดลง
เพราะต้นยางอยู่ในระหว่างผลัดใบ จากนั้นผลผลิตก็จะมีมากขึ้นเรื่อยๆ
จนถึงจุดสูงสุดในช่วงเดือนธันวาคม ถึง กุมภาพันธ์ของทุกปี
ฝ่ายการตลาดได้มีการวางแผนการบริหารเพื่อให้ได้มาซึ่งกลุ่มลูกค้าในจำนวนที่เพียงพอ
เหมาะสมและสอดคล้องกับผลิตภัณฑ์ที่มีอยู่ในสายการผลิต และระดับราคาขายที่มีกำไร

สิทธิบัตรและใบอนุญาตในการประกอบธุรกิจ

(1) บัตรส่งเสริมการลงทุน

  เลขที่ 1108/2536 (ผลิตน้ำยางข้น) ลงวันที่ 29 กรกฎาคม 2536

เลขที่ 1316/2537 (ผลิตน้ำยางข้น) ลงวันที่ 27 พฤษภาคม 2537

เลขที่ 1342/2540 (ผลิตยางแท่ง) ลงวันที่ 2 มิถุนายน 2540

เลขที่ 1165/2542 (ผลิตน้ำยางข้น) ลงวันที่ 22 เมษายน 2542

เลขที่ 1046/2543 (ผลิตยางแท่ง) ลงวันที่ 28 มกราคม 2543

เลขที่ 1803(2)/2547 (ผลิตยางแท่ง) ลงวันที่ 24 กันยายน 2547

เลขที่ 1802(2)/2550 (ผลิตน้ำยางข้น) ลงวันที่ 21 สิงหาคม 2550

เลขที่ 1803(2)/2550 (ผลิตน้ำยางข้น) ลงวันที่ 21 สิงหาคม 2550

เลขที่ 2213(2)/2550 (ผลิตยางแท่ง) ลงวันที่ 7 ธันวาคม 2550

บริษัทฯ ได้รับการส่งเสริมการลงทุนและรับสิทธิประโยชน์ตามพระราชบัญญัติส่งเสริมการลงทุน พ.ศ.
2520 ดังต่อไปนี้

1. ได้รับอนุญาตนำคนต่างด้าวซึ่งเป็นช่างฝีมือ หรือผู้ชำนาญการกับคู่สมรสและบุคคลซึ่งอยู่
ในอุปการะของบุคคลทั้งสองประเภทนี้
เข้ามาในราชอาณาจักรได้ตามจำนวนและกำหนดระยะเวลาให้อยู่ในราชอาณาจักรเท่าที่คณะกรรมการพิจารณาเห็นสมควร

2. ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

3.
ได้รับลดหย่อนอากรขาเข้าร้อยละเจ็ดสิบห้าของอัตราปกติสำหรับวัตถุดิบหรือวัสดุจำเป็นที่นำเข้ามาในราชอาณาจักรมีกำหนดเวลา
1 ปี นับแต่วันนำเข้าครั้งแรก

4. ได้รับยกเว้นภาษีเงินได้นิติบุคคล
สำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนด
เวลาตามที่คณะกรรมการกำหนด ซึ่งต้องไม่น้อยกว่าสามปีแต่ไม่เกินแปดปี
นับแต่วันที่เริ่มมีรายได้จากการประกอบกิจการนั้น
ในกรณีที่ประกอบกิจการขาดทุนในระหว่างเวลาได้รับยกเว้นภาษีเงินได้นิติบุคคลตามวรรคหนึ่ง ผู้ได้รับการส่งเสริมจะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคล มีกำหนดเวลาไม่เกินห้าปีนับแต่วันพ้นกำหนดเวลานั้น โดยจะเลือกหักจากกำไรสุทธิของปีใดปีหนึ่งหรือหลายปีก็ได้

5. ได้รับยกเว้นไม่ต้องนำเงินปันผลจากกิจการที่ได้รับการส่งเสริมการลงทุนในข้อ 4
ไปรวมคำนวณเพื่อเสียภาษีเงินได้ 

6. ได้รับลดหย่อนภาษีเงินได้นิติบุคคล สำหรับกำไรสุทธิที่ได้จากการลงทุนในอัตราร้อยละห้าสิบ
ของอัตราปกติมีกำหนดห้าปี โดยนับจากวันที่พ้นกำหนดระยะเวลาตามข้อ 4.

7. ได้รับอนุญาตให้หักเงินได้พึงประเมิน เป็นจำนวนร้อยละห้า ของรายได้ที่เพิ่มขึ้นจากปีก่อน
จากการส่งออกเป็นระยะเวลาสิบปี นับแต่วันที่มีรายได้ ทั้งนี้ รายได้จากการส่งออกของปีนั้นๆ
จะต้องไม่ต่ำกว่ารายได้จากการส่งออกเฉลี่ยสามปีย้อนหลัง ยกเว้นสองปีแรก

8. ได้รับอนุญาตให้หักค่าขนส่ง ค่าไฟฟ้า
และค่าประปาสองเท่าของค่าใช้จ่ายดังกล่าวเป็นระยะเวลาสิบปีนับแต่วันที่เริ่มมีรายได้จากการประกอบกิจการนั้น

9. ได้รับอนุญาตให้หักเงินลงทุน ในการติดตั้งหรือก่อสร้างสิ่งอำนวยความสะดวกร้อยละยี่สิบห้า
ของเงินลงทุน นอกเหนือไปจากการหักค่าเสื่อมราคาตามปกติ

10. ได้รับอนุญาตให้ยกเว้นอากรขาเข้าสำหรับวัตถุจำเป็น ที่ต้องเข้ามาจากต่างประเทศ
เพื่อใช้ในการผลิตเพื่อการส่งออกเป็นระยะเวลาห้าปี นับแต่วันนำเข้าครั้งแรก

11. ได้รับอนุญาตให้นำเงินออกนอกราชอาณาจักรเป็นเงินตราต่างประเทศได้

(2) ใบอนุญาต

บริษัทฯ ได้รับอนุญาตให้ค้ายาง ใบอนุญาตตั้งโรงทำยาง
และใบอนุญาตให้เป็นผู้ส่งยางออกนอกราชอาณาจักร ตาม พระราชบัญญัติควบคุมยาง พ.ศ. 2542
โดยมีใบอนุญาตดังนี้คือ

1. ใบอนุญาตค้ายาง

- สำนักงานใหญ่ เลขที่ สข. 28/2552

- สาขาคลองแงะ เลขที่ สข. 29/2552

- สาขาตรัง เลขที่ ตง.019/2552

- สาขาทุ่งสง เลขที่ นศ.  5/2552

- สาขาสิเกา เลขที่ ตง. 0087/2551

- สาขากาญจนดิษฐ์ เลขที่ สฎ. 128/2551 

- สาขาชุมพร เลขที่ ชพ. 30/2552

- สาขาสุราษฎร์ เลขที่ สฎ. 1/2552

- สาขาหนองคาย เลขที่ นค. 5/2552

- สาขาห้วยนาง เลขที่ ตง. 003/2552    

2. ใบอนุญาตตั้งโรงทำยาง

- ประเภทยางแผ่น สาขาคลองแงะ เลขที่ สข. 25/2552

- ประเภทยางแผ่น สาขาตรัง เลขที่ ตง.021/2552

- ประเภทน้ำยางข้น สาขาตรัง เลขที่ ตง.023/2552

- ประเภทยางเครพ สาขาตรัง เลขที่ ตง.022/2552

- ประเภทยางแท่ง สาขาทุ่งสง เลขที่ นศ.  5/2552

- ประเภทยางผสม สาขาทุ่งสง เลขที่ นศ.  6/2552  

- ประเภทยางแท่ง สาขาสิเกา เลขที่ ตง. 034/2551

- ประเภทยางผสม สาขาสิเกา เลขที่ ตง. 035/2551

- ประเภทยางแท่ง สาขาห้วยนาง เลขที่ ตง.003/2552

- ประเภทยางเครพ สาขาห้วยนาง เลขที่ ตง.004/2552

- ประเภทน้ำยางข้น สาขากาญจนดิษฐ์ เลขที่ สฎ. 32/2551

- ประเภทน้ำยางข้น สาขาชุมพร เลขที่ ชพ. 8/2552

- ประเภทน้ำยางข้น สาขาสุราษฎร์ เลขที่ สฎ. 1/2552

3. ใบอนุญาตให้เป็นผู้ส่งยางออกนอกราชอาณาจักร

- ด่านสงขลา เลขที่ สข. 132/2552

- ด่านปาดังเบซาร์ เลขที่ สข. 133/2552

- ด่านสะเดา เลขที่ สข. 134/2552

- ด่านกรุงเทพฯ เลขที่ สข. 135/2552

- ด่านภูเก็ต เลขที่ สข. 136/2552

- ด่านบ้านดอน เลขที่ สข. 137/2552

- ด่านแหลมฉบัง เลขที่ สข. 138/2552

- ด่านสตูล เลขที่ สข. 139/2552

- ด่านนครศรีธรรมราช เลขที่ สข. 140/2552

- ด่านกระบี่ เลขที่ สข. 141/2552

- ด่านกันตัง เลขที่ สข. 142/2552

- ด่านหนองคาย เลขที่ สข. 143/2552

- ด่านเชียงแสน เลขที่ สข. 144/2552

- ด่านมุกดาหาร เลขที่ สข. 145/2552

4. ใบอนุญาตเป็นผู้ผลิตยางแท่ง STR (สาขาทุ่งสง) รหัส BD1 เลขที่ 19/2552

5. ใบอนุญาตเป็นผู้จัดให้มีการวิเคราะห์ หรือทดสอบคุณภาพยาง (สาขาทุ่งสง) รหัส L24

  เลขที่ 17/2551

6. ใบอนุญาตเป็นผู้ผลิตยางแท่ง STR (สาขาสิเกา) รหัส BD2 เลขที่ 33/2551

7. ใบอนุญาตเป็นผู้จัดให้มีการวิเคราะห์ หรือทดสอบคุณภาพยาง (สาขาสิเกา) เลขที่ 33/2551

2. การตลาดและสภาวะการแข่งขัน

  2.1 ภาพรวมสภาวะการแข่งขัน

ในช่วงระหว่าง 8 เดือนแรกของปี 2551 อุปสงค์ยางธรรมชาติยังคงมีอย่างต่อเนื่อง
อยู่ในสภาวะที่ดีมาโดยตลอด ซึ่งสอดคล้องกับสินค้า Commodity ตัวอื่นๆ
แม้ว่าผู้บริโภคเริ่มมีความกังวลเกี่ยวกับกับปัญหา Sub prime เพิ่มมากขึ้น
แต่จากความคาดหวังว่าธนาคารกลางต่างๆ มีการปรับลดอัตราดอกเบี้ยอย่างต่อเนื่อง
น่าจะฉุดให้เศรษฐกิจโลกโดยรวมฟื้นตัวได้ โดยเฉพาะกำลังซื้อจากกลุ่มประเทศเกิดใหม่
และประเทศจีนที่มีการนำเข้าวัตถุดิบของอุตสาหกรรมต่างๆ เป็นจำนวนมาก
ในช่วงก่อนเทศกาลโอลิมปิก มีการลงทุนในภาครัฐเป็นจำนวนมาก
ส่งผลให้การเคลื่อนไหวของราคาโภคภัณฑ์ต่างๆ เป็นไปในทิศทางเดียวกัน คือสูงขึ้นอย่างต่อเนื่อง
และมีลักษณะการเคลื่อนไหวที่ใกล้ชิดกับราคาน้ำมันเป็นอย่างมาก

อย่างไรก็ตาม จากการเกิดวิกฤตการณ์ของสถาบันการเงิน นับแต่ปลายไตรมาส 3 เป็นต้นมา
เริ่มต้นจากประเทศสหรัฐอเมริกา และกระจายออกไปทั่วโลก
โดยมีการระงับวงเงินสินเชื่อทางการค้าระหว่างกัน
เกิดวิกฤตการณ์ความเชื่อมันในสถาบันการเงินกันเอง
และเกิดการชะลอตัวของเศรษฐกิจโลกในช่วงระหว่างไตรมาสสุดท้ายของปี 2551 อย่างรุนแรง
ส่งผลกระทบต่ออุตสาหกรรมเกือบทุกชนิดรวมถึงยางธรรมชาติด้วย
สภาวะการชะลอตัวในด้านยอดขายในทุกระดับของ Supply Chain เริ่มต้นจากอุตสาหกรรมรถยนต์
ชิ้นส่วนยานยนต์ ยางล้อรถทุกประเภท ผู้ผลิตได้เริ่มทยอยลดระดับสินค้าที่ Stock ไว้
ซึ่งนำไปสู่การลดกำลังการผลิตลงชั่วคราวในหลายรูปแบบ อาทิเช่น
ลดเวลาการทำงานของพนักงานตลอดจนถึงหยุดสายการผลิตของโรงงานชั่วคราว
เพราะกำลังเข้าสู่ฤดูกาลวันหยุดอยู่แล้ว ซึ่งส่งผลถึงระดับอุปสงค์ของยางธรรมชาติ ในที่สุด

นโยบายภาครัฐ

จากปัญหาราคายางตกต่ำที่มีผลกระทบต่อทุกภาคส่วนที่เกี่ยวข้อง
โดยเฉพาะเกษตรกรที่ได้รับความเดือดร้อน
หน่วยงานของรัฐบาลโดยเฉพาะกระทรวงเกษตรและสหกรณ์ได้เข้ามาร่วมมือกันอย่างใกล้ชิดกับภาคเอกชน
รวมถึงไตรภาคียางพารา 3 ประเทศ (ITRC) และหน่วยงานอื่นๆ
ที่เกี่ยวข้องของประเทศอินโดนีเซียและมาเลเซีย
เพื่อหามาตรการต่างๆที่จะลดผลกระทบจากการลดต่ำลงของราคายางให้ได้ในระดับหนึ่ง
โดยมีการเร่งรัดให้ประเทศผู้ผลิตรายใหญ่หามาตรการที่จะชะลอปริมาณผลผลิตที่จะเข้าสู่ตลาด
อาทิเช่น ส่งเสริมให้มีการปลูกทดแทนสวนยางที่ครบกำหนดแทนยางพันธ์เก่าเพิ่มมากขึ้น
ลดจำนวนวันกรีดยางลง
ศึกษาความเป็นไปได้ที่จะกำหนดปริมาณการส่งออกที่เหมาะสมในประเทศผู้ผลิตรายใหญ่ คือ ไทย
อินโดนีเซีย มาเลเซีย และเวียดนาม

การแข่งขันระหว่างผู้ผลิตและส่งออกภายในประเทศ

ไม่ได้เปลี่ยนแปลงจากปีที่ผ่านมา ผู้ประกอบการรายใหญ่มีเพียงจำนวนหนึ่งเท่านั้น
ที่มีผลการดำเนินงานเป็นที่น่าพอใจในอุตสาหกรรมยาง เนื่องจาก Profit Margin
ในธุรกิจนี้อยู่ในระดับต่ำเมื่อเทียบกับธุรกิจอีกหลายประเภท
ในขณะที่ต้องมีการใช้เงินทุนหมุนเวียนเป็นจำนวนมากสำหรับราคาสินค้าโดยเฉพาะที่อยู่ในช่วงปรับขึ้นอย่างต่อเนื่อง
สำหรับการบริหารงาน ที่เริ่มจากการรับซื้อวัตถุดิบจากเกษตรกรและต้องชำระเงินทันทีที่รับสินค้า
ในขณะที่การสร้างโรงงานยางแท่งซึ่งเป็นผลิตภัณฑ์หลักของอุตสาหกรรมยาง
จำเป็นต้องใช้เงินทุนเป็นจำนวนมาก
และต้องได้รับการสนับสนุนวงเงินสินเชื่อจากสถาบันการเงินอย่างต่อเนื่อง ดังนั้น
การแข่งขันทางธุรกิจจึงจำกัดอยู่ในกลุ่มธุรกิจที่ดำเนินงานมาเป็นระยะเวลานานซึ่งโดยทั่วไปยังคงเป็นเรื่องคุณภาพสินค้า
ระยะเวลาการส่งมอบ ระดับราคาเป็นไปตามตลาดโลก กลุ่มผู้ใช้รายใหญ่ อันได้แก่
บริษัทผู้ผลิตยางล้อรถยนต์ชั้นนำของโลก ตลอดจนถึงรายกลางและกลุ่มผู้ผลิตในประเทศจีน
ยังคงพยายามซื้อจากผู้ประกอบการทุกราย ต่อด้วยอุตสาหกรรมถุงมือยาง และยางยืด
กลุ่มอุตสาหกรรมยางล้อมีอำนาจในการต่อรองสูงมากเพราะปริมาณการบริโภค/ซื้อผลิตภัณฑ์ยางมีเป็นจำนวนมาก
และมีเพิ่มขึ้นอย่างต่อเนื่องทุกปี กลุ่มผู้ผลิตในประเทศไทย
โดยเฉพาะผู้ส่งออกรายใหญ่จึงให้ความสำคัญในเรื่องของส่วนการผลิต
สินค้าจะต้องได้คุณภาพตามมาตรฐานที่ได้ตกลงกันไว้
กำลังการผลิตก็เป็นอีกส่วนหนึ่งที่จะทำให้ลูกค้าเชื่อได้ว่าหากต้องการซื้อสินค้าเป็นจำนวนมาก
บริษัทก็สามารถผลิตและทำการส่งมอบได้ในเวลาที่กำหนด การรักษาชื่อเสียงในตัวบริษัท
จึงเป็นปัจจัยสำคัญที่ผู้ผลิตรายใหญ่ในประเทศต้องพึงรักษา
เพื่อให้ได้ซึ่งความสัมพันธ์ทางธุรกิจในระยะยาว บริษัทฯ คาดการณ์ว่าบริษัทฯ
นับเป็นผู้ผลิตรายใหญ่รายหนึ่งที่อยู่ในห้าอันดับแรกของประเทศ โดยมีสายการผลิตหลักทั้งสามประเภท
คือ ยางแผ่นรมควัน ยางแท่ง STR และน้ำยางข้น รวมถึงเป็นรายเดียวในประเทศไทย
ที่มีโรงงานอยู่ในประเทศอินโดนีเซีย
สามารถเสนอผลิตภัณฑ์ให้กับกลุ่มผู้ซื้อได้หลากหลายกว่าคู่แข่งภายในประเทศ ทางบริษัทฯ
มีนโยบายที่ให้ความสำคัญต่อตลาดใหม่มากขึ้น (Emerging Market)
โดยเฉพาะผู้ผลิตในประเทศจีน ประเทศอินเดีย
แต่ก็ไม่ได้ละเลยผู้ผลิตยางล้อชั้นนำที่ได้กล่าวมาแล้วข้างต้น
โดยที่ตลาดยางธรรมชาติยังคงมีอัตราการเติบโตที่ดี ผู้ผลิตและส่งออกรายใหญ่ที่มีการขยายการผลิต
ต่างก็ให้ความสำคัญทางด้านการสรรหาวัตถุดิบให้มีเพียงต่อโรงงานของผู้ผลิตรายใหญ่
โดยระดับราคารับซื้อวัตถุดิบในท้องถิ่นจะเป็นปัจจัยหลักต่อแผนการสรรหาวัตถุดิบตามด้วยระบบเครือข่ายที่ครอบคลุมพื้นที่เพื่อให้มีปริมาณวัตถุดิบยางธรรมชาติเพียงพอและต่อเนื่องต่อสายการผลิตของตน
และเมื่ออุตสาหกรรมได้มีการพลิกผันอย่างที่ไม่เคยมีมาก่อน
กลุ่มบริษัทรายใหญ่มีความได้เปรียบเมื่อเทียบกับผู้ประกอบการรายกลางถึงเล็กทั้งในรูปของความสามารถในการรักษาส่วนแบ่งการตลาดตลอดจนถึงการสนับสนุนทางการเงินจากสถาบันการเงินทั้งในและต่างประเทศที่ให้ความสำคัญแก่ผู้ประกอบการรายใหญ่
ภายใต้สภาวะอุตสาหกรรมด้านลบนับจากไตรมาส 4/2551 เป็นต้นมา

การแข่งขันระดับภูมิภาค

ผู้ผลิตในประเทศไทยและประเทศอินโดนีเซีย
ยังคงเป็นผู้นำที่มีอิทธิพลต่ออุตสาหกรรมยางพารามากที่สุด
จากการที่เป็นประเทศที่มีผลผลิตเป็นอันดับหนึ่งและสองของโลกตามลำดับ ถือได้ว่ามากกว่าร้อยละ
50 ของผลผลิตโลกรวมกันในแต่ละปี โดยประเทศอินโดนีเซียมีการผลิตยางแท่งเป็นสินค้าหลัก
และเป็นวัตถุดิบทางอุตสาหกรรมของยางล้อรถจากทั่วโลก
และมีผลผลิตของอินโดนีเซียส่งออกในแต่ละปีประมาณ 2.5 ล้านตัน
ในขณะที่ผลผลิตของประเทศไทยจะอยู่ในรูปของ ยางแผ่นรมควัน ผลิตภัณฑ์ยางแท่ง และน้ำยางข้น
ตามลำดับ
ซึ่งเป็นไปตามรูปแบบเกษตรกรรมพื้นฐานของเจ้าของสวนยางรายย่อยที่มีเป็นจำนวนมากในประเทศไทยที่ยังคงนิยมผลิตยางแผ่น
ในขณะที่ผู้ผลิตในประเทศมาเลเซียและประเทศอินโดนีเซียมีลักษณะสวนขนาดใหญ่จะมุ่งเน้นยางแท่ง

ลักษณะการบริโภคและความนิยมที่จะใช้ผลิตภัณฑ์ยางแท่งมีมากขึ้นในตลาดโลก
และมีแนวโน้มมากขึ้นอย่างเด่นชัดในช่วงสามไตรมาสแรกของปี
จนเมื่อเหตุการณ์วิกฤตการทางการเงินประทุขึ้น ส่งผลกระทบต่อความต้องการยางแท่งอย่างรุนแรง
เนื่องจากผู้ใช้หลักๆ ทั่วโลกลดกำลังการผลิตในส่วนของตัวเอง
ผู้ผลิตในประเทศมาเลเซียและอินโดนีเซียจึงได้รับผลกระทบอย่างมีนัยยะสำคัญ
ในขณะที่ประเทศไทยสามารถบรรเทาจากผลกระทบในทางลบได้บางส่วนจากการที่ผลิตภัณฑ์
ยางแผ่นรมควันและน้ำยางข้นยังมียอดจำหน่ายได้ในระดับหนึ่ง ของกลุ่มผู้ใช้ที่มีลักษณะ Niche
Market ทำให้ความต้องการยังคงมีอยู่
โดยเฉพาะอุตสาหกรรมยางยืดและอุตสาหกรรมถุงมือยางธรรมชาติที่ไม่ได้รับผลกระทบจากเศรษฐกิจโลกในช่วงเวลานี้มากนัก

  2.2 การจำหน่ายและช่องทางการจำหน่าย

ผลผลิตของบริษัทและบริษัทย่อย จำนวน 535,790 ตัน
เป็นการส่งออกจำหน่ายในต่างประเทศในขณะที่ส่วนที่เหลืออีก 139,891 ตัน
เป็นการจำหน่ายภายในประเทศ โดยทางบริษัทมีนโยบายการขายอยู่ 2 ส่วน

(1) Long-term Contract เป็นลักษณะสัญญาซื้อขายกับลูกค้าในระยะยาว
    ส่วนใหญ่จะมีระยะเวลาประมาณ 6-12 เดือน
    โดยมีการกำหนดจำนวนปริมาณที่จะส่งมอบให้ลูกค้าตลอดทั้งปี ส่วนในเรื่องของราคาขาย
    จะมีการผูกสูตร โดยใช้ตัวเลือกต่างๆ ที่เห็นพ้องกันทั้งสองฝ่ายเป็นตัวกำหนด อาทิเช่น
    ราคาปิดของ Singapore Rubber Exchange, ราคาประกาศของศูนย์วิจัยการยาง
    มาเป็นตัวกำหนดค่าเฉลี่ยสำหรับการส่งมอบแต่ละเดือน เป็นต้น

(2) Spot หรือ Nearby Transaction
    เป็นลักษณะการซื้อขายที่เกิดขึ้นเป็นกิจวัตรในธุรกิจการซื้อขายยาง หรือน้ำยางข้น
    ซึ่งทั้งผู้ซื้อและผู้ขายจะใช้ราคา Tokyo Rubber Exchange และ Singapore Rubber
    Exchange เป็นตัว Indicator ที่สำคัญ โดยในแต่ละวันจะมี Quotation
    ราคาของการส่งมอบยางและน้ำยางข้นในอนาคต ซึ่งในที่นี้จะสามารถกำหนดราคาได้ถึง 6-9
    เดือนข้างหน้า

ช่องทางการจำหน่ายของบริษัท

หน่วย : ตัน

  -------------------------- ---------------------- ---------------------
  ปี 2551                     ปริมาณการจำหน่าย         

                             ตัน                     %

  ผู้ผลิตยางล้อรถยนต์             554,525                82.1

  บริษัทนายหน้าหรือผู้นำเข้า        116,784                17.3

  ผู้ใช้ในประเทศ                4,372                  0.6
  -------------------------- ---------------------- ---------------------

  ลักษณะของลูกค้า

ผู้ซื้อของบริษัทยังคงสามารถแบ่งลักษณะได้เป็น 3 จำพวกใหญ่ๆ ไม่เปลี่ยนแปลง

(1) ผู้ผลิตยางล้อรถยนต์ ได้แก่ ผู้ผลิตยางล้อรถยนต์รายใหญ่และรายกลางของโลก เช่น
    บริดจสโตน มิชลิน Hankook โยโกฮามา คอนติเน็ลตัล กูดเยียร์ พีแรลลี่
    และผู้ผลิตยางล้อในประเทศจีน กลุ่มลูกค้าเหล่านี้จะมีความมั่นคงและอำนาจในการซื้อสูงมาก
    เพราะปริมาณการใช้ยางธรรมชาติเป็นวัตถุดิบในสายการผลิตในแต่ละปีเป็นจำนวนมาก

(2) บริษัทนายหน้า ในที่นี้ได้แก่บริษัท Trading ในญี่ปุ่น และผู้นำเข้ารายอื่นทั้งในเอเชีย
    ประเทศจีน ไต้หวัน เกาหลี อเมริกาและยุโรป
    เนื่องด้วยผู้นำเข้าเหล่านี้จะมีฐานลูกค้ากลุ่มหนึ่งที่นิยมซื้อผ่านผู้นำเข้า
    มีความสัมพันธ์ทางธุรกิจกันมานาน และอาจจะมีลักษณะการซื้อขายแบบพิเศษได้หลายประการ
    อาทิเช่น ทำสัญญาซื้อขายกันในระยะยาว สามารถลดความเสี่ยงในเรื่องเวลาจากการส่งมอบ
    หรือ บริหารความเสี่ยงเรื่องราคาได้ในระดับหนึ่ง

(3) กลุ่มภายในประเทศ ได้แก่ผู้ผลิตยางล้อรถยนต์ ยางล้อจักรยานยนต์ ชิ้นส่วนยาง
    ผู้ผลิตถุงมือยาง

และยางยืด ซึ่งอุตสาหกรรมเหล่านั้นเป็นการผลิตเพื่อการส่งออกเป็นส่วนใหญ่
จึงทำให้แนวโน้มของการบริโภคยางธรรมชาติยังคงมีอัตราการเติบโตที่น่าพอใจ

3.  สภาวะอุตสาหกรรม

การชะลอตัวของเศรษฐกิจในช่วงแรก
ที่เริ่มจากภาคการเงินปรากฏอยู่เพียงในตลาดกลุ่มประเทศพัฒนาแล้ว
และเริ่มส่งผลต่อภาคเศรษฐกิจจริงและได้แผ่ขยายไปทุกประเทศทั่วโลก
ตัวเลขการนำเข้าและส่งออกมีอัตราการเติบโตที่ติดลบ
ประเทศจีนซึ่งเป็นผู้นำเข้ายางธรรมชาติรายใหญ่ที่สุดของโลกก็ไม่อาจหลีกเลี่ยงผลวิกฤติการณ์การเงินของโลกด้วยเช่นกัน
ผู้ประกอบการหลายรายได้ขอเลื่อนการส่งมอบสินค้า
หรือต่อรองลดระดับราคาสินค้าที่ได้มีการทำสัญญาไปแล้วก่อนหน้านั้น
ทำให้ปริมาณการค้าในช่วงเดือนพฤศจิกายนและธันวาคม มีการลดลงอย่างมีนัยยะสำคัญ
ผู้ประกอบการในประเทศมีความจำเป็นต้องลดระดับการผลิตของตนเองตามไปด้วย
ในขณะที่อุปสงค์ชะลอตัว ราคายางได้ลดต่ำลงเป็นอย่างมากอยู่ที่ระดับต่ำสุดที่ประมาณ 30
บาทต่อกิโลกรัม
ทำให้เกษตรกรชาวสวนยางเริ่มไม่ดึงดูดที่จะผลิตยางธรรมชาติเข้าสู่ตลาดเนื่องจากมีผลกำไรที่น้อยมากหรือขาดทุนเมื่อเทียบกับต้นทุนการผลิต
ประกอบกับสภาวะดินฟ้าอากาศที่มีปริมาณฝนตกหนักครอบคลุมไปทั่วทั้งภูมิภาคเอเชียตะวันออกเฉียงใต้
และมีระยะเวลานานมากกว่าปกติ
จึงทำให้ปริมาณผลผลิตลดลงอย่างมากในช่วงไตรมาสสุดท้ายของปีนี้

สำหรับอุตสาหกรรมยางพาราความต้องการยางพาราในตลาดต่างประเทศสูงขึ้นอย่างต่อเนื่อง
โดยเฉพาะจากประเทศจีน ส่งผลให้ราคายางสูงขึ้นเป็นประวัติการณ์ มาอยู่เหนือระดับ 100 บาท
ในเดือนมิถุนายนและกรกฎาคม 2551 แต่ได้รับผลกระทบอย่างมากในช่วงไตรมาสที่ 4 ของปี 2551
ราคายางพาราปรับลดลงรุนแรงมาอยู่ที่ระดับกิโลกรัมละ 30 กว่าบาท
และมีแนวโน้มว่าราคายางจะยังคงตกต่ำต่อเนื่องไปถึงปี 2552
เนื่องจากบริษัทรถยนต์ขนาดใหญ่ในสหรัฐฯ ได้แก่ เจเนอรัลมอเตอร์ ฟอร์ด และไครสเลอร์
ประสบปัญหาจากวิกฤตเศรษฐกิจ ในขณะที่ตลาดรถยนต์ในญี่ปุ่นก็ลดกำลังการผลิตลงร้อยละ 30
ตัวเลขยอดจำหน่ายรถยนต์ของสหรัฐอเมริกาลดลงร้อยละ 20 -30
ส่งผลกระทบถึงอุตสาหกรรมยางล้อรถยนต์ซึ่งใช้ยางพาราในการผลิต
โดยเฉพาะจีนซึ่งเป็นผู้ผลิตยางล้อรถยนต์รายใหญ่
และมีผลให้สหรัฐอเมริกาชะลอการซื้อยางรถยนต์จากจีน
จึงทำให้จีนต้องชะลอการสั่งซื้อวัตถุดิบยางพาราจากไทยอีกทอดหนึ่ง

ปัจจัยที่ส่งผลให้ราคาเคลื่อนไหวผกผัน

แม้ว่าการคาดการณ์ว่าวิกฤตการณ์ Sub-Prime ที่เริ่มต้นตั้งแต่ปี 2550 ในประเทศสหรัฐอเมริกา
จะมีผลทำให้เศรษฐกิจโลกชะลอตัวลง ซึ่งจะทำให้การบริโภค การลงทุน
และความต้องการใช้ยางธรรมชาติลดลงในที่สุด
การเคลื่อนไหวของราคาและปริมาณการใช้ในครึ่งปีแรกของปี 2551
กลับมีอัตราการเติบโตที่น่าพอใจ เนื่องมาจากปัจจัยต่างๆ ทั้งในส่วนของความต้องการจริง
และการเก็งกำไรอีกส่วนหนึ่ง
ในส่วนของภาคการผลิตจริงมีการเร่งการนำเข้าก่อนช่วงเทศกาลโอลิมปิกจากผู้ใช้ในประเทศจีน
ในขณะที่การเก็งกำไรของราคาน้ำมันก็เป็นอีกปัจจัยหนึ่งที่มีส่วนเป็นอย่างมาก
เนื่องความสัมพันธ์ทางราคาระหว่างน้ำมันดิบกับยางธรรมชาติเป็นในทิศทางเดียวกัน
ประกอบกับการปรับตัวของโภคภัณฑ์ตัวอื่น
โดยเฉพาะราคาน้ำมันดิบตลาดโลกและทองคำปรับตัวสูงขึ้นไปทำสถิติใหม่เรื่อยๆ จนถึงระดับ US
dollar 147 ต่อ บาร์เรล และ US dollar 1,000 ต่อ ออนซ์
ส่วนระดับราคายางได้ขยับตัวสูงขึ้นจากที่ระดับราคา US dollar 1,375 ต่อตัน (ยางแผ่นรมควัน)
US dollar 1,365 ต่อตัน (ยางแท่ง) เมื่อสิ้นปี 2550 มาอยู่ที่ระดับราคาสูงสุด US dollar
3,315 ต่อตัน และ US dollar 3,297 ต่อตัน เมื่อเดือน มิถุนายน 2551
ในช่วงไตรมาสสุดท้ายของปีระดับราคายางมีความผันผวนอย่างหนัก
ราคามีการปรับตัวลดลงอย่างมากจนถึงระดับต่ำสุดเมื่อกลางเดือนธันวาคม 2551

ด้านปริมาณการบริโภค (Consumption Demand)

ตามที่ได้กล่าวข้างต้น
ธุรกรรมการค้ายางธรรมชาติในตลาดโลกได้เกิดการพลิกผันอย่างที่ไม่เคยเป็นมาก่อนจากวิกฤตการณ์ทางการเงินในกลุ่มประเทศอียูและสหรัฐอเมริกาในช่วงเดือนกันยายนเป็นต้นมา
ปริมาณการสั่งซื้อได้หดหายไปอย่างรุนแรงโดยเฉพาะในส่วนของยางแท่ง
จากการที่กลุ่มอุตสาหกรรมรถยนต์มียอดจำหน่ายที่ลดลงจึงจำเป็นต้องลดกำลังวันทำงานลง
ทุกๆภาคส่วนธุรกิจมีความพยายามลดสินค้าคงคลังในส่วนของตัวเองลง
อุตสาหกรรมยางล้อรถจึงได้รับผลกระทบต่อเนื่องไปด้วย มีการขอเลื่อนการส่งมอบออกไป
ในขณะที่ผู้ผลิตยางล้อรถของประเทศจีนมีการขอเลื่อนการมอบสินค้าตลอดจนถึงขอเจรจาต่อรองราคากับผู้ขายส่งผลให้ธุรกิจโดยรวมลดลงเป็นอย่างมากในช่วงเดือนพฤศจิกายนถึงธันวาคม
2551
อย่างไรก็ตามจากการที่อุตสาหกรรมการผลิตรถยนต์ในประเทศจีนยังคงมีการเติบโตที่ดีเมื่อเปรียบเทียบกับประเทศอื่นๆ
แล้ว โดยเฉพาะช่วงที่ผ่านมา มีการขยายตัวถึงมากกว่าร้อยละ 160 ในช่วงระหว่างปี 2545
-2550 คาดว่าภายในปี 2553 จีนจะสามารถผลิตรถยนต์ได้ถึงปีละ 10 ล้านคัน
และมีจำนวนรถยนต์บนท้องถนนถึง 62 ล้านคัน
การขยายตัวของอุตสาหกรรมดังกล่าวน่าจะช่วยเกื้อหนุนให้อุตสาหกรรมชิ้นส่วนรถยนต์สามารถขยายตัวได้ในอัตราที่น่าพอใจ
ปริมาณความต้องการยางธรรมชาติจากประเทศจีน
จะเป็นปัจจัยหลักที่สำคัญทดแทนปริมาณการสั่งซื้อของกลุ่มประเทศที่พัฒนาแล้ว
อีกทั้งมีข้อสังเกตว่าผู้ผลิตยางล้อในประเทศจีนสามารถปรับตัว
ทั้งในสายการผลิตและการขายได้อย่างมีประสิทธิภาพในช่วงระยะเวลาสั้น
ส่งผลถึงความได้เปรียบในการแข่งขันทั้งตลาดส่งออกและตลาดภายในประเทศ

ตารางการเคลื่อนไหวของราคายางส่งออก FOB กรุงเทพ

  ----------- ---------- ---------- --------- ---------- ---------- ----------
  เดือน        RSS3                  STR20                น้ำยางข้น    

              2550       2551       2550      2551       2550       2551

  มกราคม      74.83      87.17      70.29     84.93      50.80      57.87

  กุมภาพันธ์     82.26      90.46      76.34     87.97      59.58      61.34

  มีนาคม       78.72      88.50      73.85     85.00      59.52      58.52

  เมษายน      81.42      89.37      75.13     85.66      58.44      58.03

  พฤษภาคม     81.71      97.30      76.85     93.58      55.83      62.64

  มิถุนายน      78.26      107.38     75.20     104.69     51.16      70.95

  กรกฎาคม     70.31      107.75     68.80     107.17     44.90      72.77

  สิงหาคม      72.76      100.23     71.50     99.76      47.01      63.13

  กันยายน      74.10      99.40      72.90     98.75      48.88      63.30

  ตุลาคม       78.91      70.68      77.13     70.01      51.68      47.25

  พฤศจิกายน    84.84      61.62      81.25     60.86      55.72      46.22

  ธันวาคม      84.00      44.35      82.18     42.56      54.76      34.14

  ราคาเฉลี่ย    78.51      87.02      75.12     85.08      53.19      58.01
  ----------- ---------- ---------- --------- ---------- ---------- ----------

ข้อมูล : สถาบันวิจัยยาง กรมวิชาการเกษตร

กราฟแสดงราคายางแผ่นรมควันชั้น 3 และยางแท่ง TSR 20 ในตลาดสิงคโปร์ (Singapore
Rubber Exchange)

[]

ตารางการเคลื่อนไหวราคายางส่งออก FOB กรุงเทพฯ และกราฟแสดงราคายางแผ่นรมควันชั้น 3
และ ยางแท่ง TSR ในตลาด SICOM ประเทศสิงคโปร์
ระดับราคายางปรับตัวสูงขึ้นจนกระทั่งถึงกลางปี 2551
จากนั้นปรับลดลงอย่างรวดเร็วในเดือนกันยายนจนถึงธันวาคม 2551
ราคายางแผ่นรมควันมาแตะระดับต่ำสุดอยู่ที่ราคา 1,020 เหรียญสหรัฐอเมริกาต่อตัน
เช่นเดียวกับราคายางแท่งซึ่งต่ำสุดอยู่ในระดับเดียวกันคือที่ 1,020 เหรียญสหรัฐอเมริกาต่อตัน
ซึ่งถือเป็นระดับราคาที่ต่ำสุดในรอบปี สาเหตุเนื่องมาจากผลกระทบจากวิกฤตการณ์เศรษฐกิจโลก
ระดับราคาเฉลี่ยของยางแผ่นรมควันตลอดปี 2551 อยู่ที่ 2,602.60
เหรียญสหรัฐอเมริกาต่อตันและยางแท่งอยู่ที่ 2,546 เหรียญสหรัฐอเมริกาต่อตัน

3. การจัดหาผลิตภัณฑ์หรือบริการ

-   กำลังการผลิตและปริมาณการผลิต

กลุ่มบริษัทมีที่ตั้งของโรงงานในเขตจังหวัดตรัง สงขลา นครศรีธรรมราช สุราษฎร์ธานี และชุมพร

ปี 2549 ปี 2550 ปี 2551

  กำลังการผลิต (ตัน)

ยางแผ่นรมควัน 198,000 198,000 152,190

น้ำยางข้น 187,000 187,000 205,740

ยางแท่ง STR 244,900 278,400 325,710

ไม้แปรรูปอบแห้ง (ลบ.ฟุต) 600,000 600,000 600,000

ไม้ประกอบชุด (ลบ.ฟุต) 150,000 150,000 150,000

ปริมาณการผลิตจริง (ตัน)

ยางแผ่นรมควัน 102,289 115,565 105,752

น้ำยางข้น 121,679 120,475 88,369

ยางแท่ง STR 140,381 205,577 247,555

ไม้แปรรูปอบแห้ง (ลบ.ฟุต) 276,115 244,577 235,940

ไม้ประกอบชุด (ลบ.ฟุต) 84,474 93,623 87,988

โดยปกติแล้ว โรงงานยางแผ่นรมควันเดินสายการผลิต 1 กะ (8 ชั่วโมง)
น้ำยางข้นจะเดินสายการผลิต 2 กะ (12 ชั่วโมง) ส่วนยางแท่งสามารถเดินได้ 3 กะ (24
ชั่วโมง) เพราะเป็นการผลิตที่ใช้เครื่องจักรเป็นหลัก อย่างไรก็ตาม
ผลผลิตยางธรรมชาติมีลักษณะเป็นฤดูกาล ดังนั้นกำลังการผลิต
จะผันแปรไปตามจำนวนวัตถุดิบยางธรรมชาติที่เข้ามาสู่โรงงานในแต่ละเดือนด้วย

-   วัตถุดิบ และผู้จำหน่ายวัตถุดิบ (Supplier)

วัตถุดิบหลักสำคัญคือ ยางธรรมชาติ ซึ่งแบ่งเป็น 3 รูปแบบ คือ ยางแผ่นดิบ เศษยาง (CUP LUMP)
และน้ำยางสด โดยยางแผ่นดิบนั้นถ้ามีคุณภาพดี ก็จะนำไปใช้เพื่อผลิตยางแผ่นรมควัน
ในขณะที่ยางแผ่นดิบคุณภาพต่ำจะถูกนำไปผสมกับเศษยาง เพื่อผลิตเป็นยางแท่งต่อไป
ส่วนน้ำยางนั้นก็จะนำไปผ่านกระบวนการ Centrifuge ให้เป็นน้ำยางข้น 60 เปอร์เซ็นต์
โดยที่บริษัทจะมีการซื้อจากพ่อค้ายาง และชาวสวนในบริเวณรอบที่ตั้งโรงงาน ในจังหวัดตรัง
สงขลาและนครศรีธรรมราช ซึ่งการซื้อวัตถุดิบ จะครอบคลุมออกไปยังบริเวณจังหวัดใกล้เคียงด้วย
ได้แก่ พัทลุง, กระบี่, ยะลา, สตูล นราธิวาส และสุราษฎร์ธานี เป็นต้น
การจัดซื้อเป็นการซื้อในรูปแบบต่างๆ คือผ่านพ่อค้าคนกลาง
และมีการตั้งจุดรับซื้อตามบริเวณสวนยางสำหรับการซื้อน้ำยางสด
โดยปัจจุบันมีผู้ป้อนวัตถุดิบให้กับโรงงานของกลุ่มบริษัทมากกว่า 400 ราย
ทำให้มีการกระจายการรับซื้อออกไปโดยไม่พึ่งรายใดรายหนึ่งมากเกินไป
ในส่วนของราคาวัตถุดิบนั้นก็จะขึ้นอยู่กับราคายางในตลาดโลกเป็นตัวกำหนดราคารับซื้อวัตถุดิบ
ซึ่งในช่วง 5 ปีที่ผ่านมา มีการเปลี่ยนแปลงอยู่ในช่วงระหว่าง 30- 75 บาท ต่อกิโลกรัม

ตารางเปรียบเทียบราคายางแผ่นดิบและน้ำยางสด ที่จังหวัดสงขลา

  ---------- ---------- ---------- ---------- ---------- ---------- ----------
  เดือน       ปี 2549                ปี 2550                ปี 2551     

             ยางแผ่นดิบ   น้ำยางข้น    ยางแผ่นดิบ   น้ำยางข้น    ยางแผ่นดิบ   น้ำยางข้น
             คุณภาพ 3               คุณภาพ 3               คุณภาพ 3    

  มกราคม     66.63      66.67      65.12      64.74      77.75      77.20

  กุมภาพันธ์    71.09      71.41      72.91      72.63      81.25      82.05

  มีนาคม      73.31      76.51      69.62      74.03      79.25      78.02

  เมษายน     75.01      76.65      72.84      72.63      81.10      77.34

  พฤษภาคม    84.74      82.10      74.25      74.26      89.65      86.76

  มิถุนายน     94.97      90.49      70.10      64.75      97.94      97.18

  กรกฎาคม    82.07      81.74      61.38      58.88      98.85      98.18

  สิงหาคม     70.24      67.35      64.39      62.77      89.97      84.22

  กันยายน     56.41      50.47      65.57      65.11      89.49      85.00

  ตุลาคม      58.52      57.73      71.15      66.96      57.50      52.86

  พฤศจิกายน   48.85      48.51      75.92      72.06      50.11      51.92

  ธันวาคม     52.31      52.61      73.57      68.19      33.86      32.37

  ราคาเฉลี่ย   69.51      68.52      69.74      68.08      77.23      75.26
  ---------- ---------- ---------- ---------- ---------- ---------- ----------

* ข้อมูลสถาบันวิจัยยาง กรมวิชาการเกษตร

การจัดหาวัตถุดิบโดยปกติแล้วก็จะเป็นไปในระบบเสรี กล่าวคือ
ระดับราคาจะเป็นตัวประกอบสำคัญที่พ่อค้าคนกลางและเกษตรกรรายย่อยจะตัดสินใจขายวัตถุดิบให้แก่ผู้ผลิตรายใด
ปัจจัยอื่นได้แก่ การให้บริการ ระบบการชั่งน้ำหนัก การตรวจคุณภาพ
ตลอดจนถึงการชำระเงินค่าสินค้า เป็นตัวประกอบรองลงมาที่ผู้ขายสินค้าจะตัดสินใจเข้าอยู่กับกลุ่มใด
ซึ่งโดยทั่วไปจะไม่มีปัญหามากนัก จากต้นกำเนิดแหล่งวัตถุดิบคือต้นยาง
เมื่อชาวสวนได้กรีดต้นยางออกมาเป็นน้ำยางสดแล้ว มีทางเลือกของรูปแบบผลผลิต
คือเลือกจำหน่ายเป็นน้ำยางสด หรือแปรรูปเป็นยางแผ่นดิบ หรือปล่อยให้อยู่ในรูปยางก้อนถ้วยสด
(Fresh Cup Lump) ซึ่งพฤติกรรมของชาวสวนยางที่เลือกตัดสินใจ ขึ้นอยู่กับปัจจัยที่ได้กล่าวข้างต้น
เมื่อวัตถุดิบน้ำยางสดมีการแปรรูปไปแล้ว จะมีผลต่อปริมาณผลผลิตผลิตภัณฑ์ตัวอื่น
เพราะแหล่งกำเนิดมาจากจุดเดียวกัน ณ ปัจจุบันปริมาณการผลิตยางแท่ง STR ก็มีปริมาณไม่เพียงพอ
เนื่องจากราคาที่จำหน่ายได้อยู่ในระดับต่ำเมื่อเทียบกับน้ำยางสด และยางแผ่นดิบ

ในสถานการณ์ปัจจุบัน มีการแข่งขันสูงระหว่างผู้ผลิตภายในประเทศ
เพื่อให้ได้มาซึ่งวัตถุดิบในสายการผลิตของตน เนื่องจากระดับปริมาณวัตถุดิบในท้องถิ่นที่มีปริมาณจำกัด

-   ผลกระทบต่อสิ่งแวดล้อม

บริษัทฯ ได้ให้ความสำคัญต่อการรักษาสภาพแวดล้อมเสมอมา
ในฐานะผู้อยู่ร่วมกันในสังคมที่ต้องอาศัยซึ่งกันและกัน
บริษัทได้มีการควบคุมบริหารการจัดการสิ่งแวดล้อม
รวมทั้งการติดตั้งระบบบำบัดน้ำเสียตามข้อกำหนดของหน่วยงานรัฐที่เกี่ยวข้อง
โดยมีเจ้าหน้าที่ราชการจากกรมโรงงานอุตสาหกรรม กระทรวงอุตสาหกรรม และหน่วยงานท้องถิ่น
เช่น องค์การบริหารส่วนจังหวัด (อบจ.) องค์การบริหารส่วนตำบล (อบต.)
เข้ามาตรวจสอบตามรอบระยะเวลากำหนดให้ระบบบริหารการจัดการสิ่งแวดล้อมเป็นไปตามมาตรฐานมีประสิทธิภาพ
โดยบริษัทฯ ได้เข้าร่วมโครงการฝึกอบรมและให้คำปรึกษาแนะนำการจัดทำระบบตามมาตรฐานสากล
(Training Led by Consultancy) หรือ TLC ของสำนักงานมาตรฐานผลิตภัณฑ์อุตสาหกรรม
(สมอ) ในส่วนของการจัดทำระบบบริหารการจัดการสิ่งแวดล้อม
เพื่อเตรียมการในการขอรับรองระบบมาตรฐาน ISO 14001 นั้น ทำให้ในปี 2549
โรงงานน้ำยางข้นของบริษัท ศรีตรังแอโกรอินดัสทรี จำกัด (มหาชน) สาขาตรัง
ได้ผ่านการรับรองมาตรฐาน ISO 14001 version 2004
ในเรื่องของระบบการจัดการสิ่งแวดล้อม โดยหน่วยงานที่ให้การรับรองคือ บริษัท ทียูวี ไรน์แลนด์
(ประเทศไทย) จำกัด (TUV)

-   ขั้นตอนและเทคโนโลยีการผลิต

ขั้นตอนการผลิตยางแผ่นรมควัน

-   เมื่อรับซื้อยางแผ่นดิบมาแล้ว
    จะนำมาทำความสะอาดด้วยการล้างน้ำเพื่อกำจัดฝุ่นที่ติดมากับเนื้อยาง

-   จากนั้นนำยางที่ล้างมาแขวนบนราว เพื่อนำเข้าห้องรมควันโดยรถยก
    ห้องรมควันห้องหนึ่งจะบรรจุยางเพื่อรมควันได้ประมาณ 40 ตัน
    ในการรมควันนี้จะใช้ฟืนจากต้นยางพาราที่ได้จากบริเวณนั้นเป็นเชื้อเพลิงซึ่งมีต้นทุนถูกกว่าเชื้อเพลิงอื่น รวมเวลารมควันประมาณ
    7 วัน โดยระยะเวลาขึ้นอยู่กับปริมาณความชื้นของยางแผ่นดิบ

-   หลังจากยางสุกและแห้งแล้วจึงนำมาตัดเอาสิ่งสกปรกที่ฝังหรือติดอยู่ในเนื้อยางออกอีกครั้งหนึ่งแล้วคัดเกรด
    ในการคัดเกรดนี้ต้องอาศัยประสบการณ์และความชำนาญในการดูเนื้อยางของคนงานเป็นหลัก
    ยางที่แยกจะมีทั้งหมด 3 เกรด คือ ยางเบอร์ 3, 4 และ 5
    (โดยทั่วไปผลผลิตที่ได้มากที่สุดคือ ยางเบอร์ 3)

-   จากนั้นยางจะถูกอัดเป็นก้อนตามเกรดโดยน้ำหนักมาตรฐาน

-   จากนั้นจึงนำก้อนยางไปทาแป้งเพื่อกันความชื้นและไม่ให้ก้อนยางติดกันเมื่อวางเรียงในสต็อก
    และชั่งน้ำหนักอีกครั้ง

-   หลังจากนั้นก็จะทำการตีตราชื่อบริษัท
    เกรดของยางและชื่อลูกค้าปลายทางที่เป็นผู้สั่งซื้อแล้วจึงจัดเก็บเพื่อรอส่งออก
    ซึ่งจะเป็นท่าเรือใดก็ขึ้นกับจุดหมายปลายทาง
    ส่วนเศษยางที่ตัดตอนคัดเกรดนั้นจะนำมาผลิตเป็นยางแท่ง

ขั้นตอนการผลิตยางแท่ง STR

-   เมื่อรับซื้อยางแผ่นดิบ และเศษยางแล้ว
    ก็จะนำเข้าพักในบ่อแช่เพื่อทำความสะอาดและลดสิ่งสกปรกที่ติดมากับยางลง

-   จากนั้นก็จะเข้าสู่ระบบสายพาน เพื่อบดและสับวัตถุดิบดังกล่าวให้เล็กลงไปเรื่อยๆ
    โดยสัดส่วนของการผลิต STR 20 จะใช้เศษยางและยางแผ่น ในอัตรา 70 : 30

-   เมื่อผ่านเครื่องจักรที่สับบดจนละเอียดแล้ว ก็จะถูกส่งเข้าสู่เตาอบ
    ซึ่งใช้น้ำมันเตาเป็นพลังงานให้ความร้อน ที่ประมาณ 120 ํC ใช้เวลา 2 1/2 ชม
    เพื่อทำให้ยางแห้ง

-   เมื่อยางออกจากเตาอบ ก็จะถูกนำมาอัดให้เป็นก้อนหนัก 33.33 หรือ 35 กิโลกรัม
    ห่อด้วยพลาสติกเพื่อเตรียมจัดจำหน่ายต่อไป โดยจะมีการสุ่มตัวอย่างเพื่อจะนำไปออก
    CERTIFICATE ควบคู่กับสินค้าด้วย

ขั้นตอนการผลิตน้ำยางข้น

-   เมื่อรถส่งน้ำยางสดถึงโรงงานจะทำการชั่งน้ำหนักน้ำยางนั้น
    น้ำหนักที่ได้เป็นน้ำหนักรวมน้ำและเนื้อยาง

-   ถ่ายน้ำยางสดลงบ่อพัก ในขณะเดียวกันจะตักตัวอย่างน้ำยางสด
    เพื่อนำไปทดสอบในห้องแล็บหาความเข้มข้นของเนื้อยาง

-   เมื่อรู้ผลแล้วทำการ Process ให้ได้ตามความต้องการที่กำหนดไว้

-   หลังจากนั้นจะปล่อยน้ำยางสดจากบ่อพักไปยังเครื่องปั่นน้ำยาง (Centrifuging)
    เพื่อแยกน้ำยางข้น ที่มี % DRC 60 % (Concentrated Latex) และ หางน้ำยาง
    โดยน้ำยางข้นที่มีความเข้มข้นสูงจะถูกเหวี่ยงขึ้นข้างบนและไหลออกทางช่องส่วนบนของเครื่อง

-   น้ำยางข้น 60%
    ที่ได้จะไหลลงแทงค์น้ำยางข้นและมีการปรับค่าทางเคมีให้ตรงกับความต้องการของลูกค้า
    รอการส่งออกต่อไป

** น้ำยางข้นที่ได้แยกเป็น High Ammonia (HA) และ Low Ammonia (LA)
ซึ่งใช้ในการผลิตสินค้าที่มีลักษณะต่าง ๆ กัน ในการเก็บน้ำยางข้นนี้สามารถเก็บได้นานถึง 6 เดือน
แต่น้ำยางสดที่เข้ามาแต่ละวันต้องทำการผลิตให้เสร็จวันต่อวัน